b'\n_START_ARTICLE_\nAndreas Tappeiner\n_START_SECTION_\n\xc5\xbdivljenjepis\n_START_PARAGRAPH_\nRojen je bil leta 1810 v Mariboru kot sin pivovarnarja in gostilni\xc4\x8darja Johanna v mariborskem gra\xc5\xa1kem predmestju. Njegov o\xc4\x8de se je leta 1801 priselil v Maribor iz Goldraina na Tirolskem. Glavno okro\xc5\xbeno \xc5\xa1olo je obiskoval v Mariboru, nato je \xc5\xa1olanje nadaljeval na gimnaziji v \xc5\xa0t. Pavlu na Koro\xc5\xa1kem in v Mariboru, kjer je leta 1826 kon\xc4\x8dal 6. razred humanisti\xc4\x8dne smeri. S 16. leti se je pri mojstru Rohlmannu v Slovenski Bistrici izu\xc4\x8dil za lectarja in leta 1829 od\xc5\xa1el na Dunaj kot lectarski pomo\xc4\x8dnik. Leta 1831 se je vrnil v Maribor, saj je o\xc4\x8de postal zakupnik u\xc5\xbeitninskega davka. _NEWLINE_Leta 1834 mu je o\xc4\x8de kupil pivovarno (kasneje Tscheligijeva), ki jo je vodil do leta 1841, ko je kupil gla\xc5\xbeuto pri Lovrencu na Pohorju in se tja preselil. V Lovrencu je u\xc5\xbeival velik ugled in zaupanje, ki se je odrazilo z izvolitvijo Tappeinerja za ob\xc4\x8dinskega predstojnika in kasneje za \xc5\xbeupana. Leta 1853 je gla\xc5\xbeuto prodal in se z dru\xc5\xbeino preselil v Maribor. Posvetil se je javnemu delu in bil kot izku\xc5\xa1en gospodarstvenik leta 1861 izvoljen za \xc5\xbeupana Maribora in za zastopnika mesta Maribor v \xc5\xa1tajerski de\xc5\xbeelni zbor (ponovno 1867) v Gradcu. Na \xc4\x8delu mesta je ostal do leta 1867. Leta 1867 je bil izvoljen v okrajno zastopni\xc5\xa1tvo Maribora in mesec kasneje za njehovega na\xc4\x8delnika. Novembra 1867 je zaradi bolezni odstopil s polo\xc5\xbeaja. _NEWLINE_Umrl je leta 1868 v Mariboru. Pokopan je bil na starem mestnem pokopali\xc5\xa1\xc4\x8du pri Ljudskem vrtu. 21. septembra 1904 so mu na tedanjem Stolnem trgu odkrili kip, delo dunajskega akademskega kiparja Josefa Kassina. Ko je Mestna ob\xc4\x8dina Maribor leta 1940 staro mestno pokopali\xc5\xa1\xc4\x8de dokon\xc4\x8dno zaprla, je organizirala njegovo ekshumacijo (tako kot tudi ekshumacijo drugih zaslu\xc5\xbenih mo\xc5\xbe, ki jih niso ekshumirali svojci) in pokop njegovih telesnih ostankov v novi skupni grobnici zaslu\xc5\xbenih mo\xc5\xbe v arkadah fran\xc4\x8di\xc5\xa1kanskega pokopali\xc5\xa1\xc4\x8da na Pobre\xc5\xbeju.\n_START_SECTION_\n\xc5\xbdupanovanje\n_START_PARAGRAPH_\nV Lovrencu je \xc5\xbeupanoval od 21. avgusta 1850 do 17. februarja 1853. V Mariboru je \xc5\xbeupanoval od leta 1861 do 1867. _NEWLINE_Na prvi seji mariborskega ob\xc4\x8dinskega odbora je 7. aprila 1861 kot \xc5\xbeupan razglasil ob\xc4\x8dino mesto Maribor s tremi predmestji za konstituirano. Zavzemal se je za samostojnost ob\xc4\x8dine, kar je dosegel s potrditvijo statuta 13. marca 1866. S slednjim je ob\xc4\x8dina prevzela posle okrajnega glavarstva. Zaradi svoje pomembnosti je dobil Maribor kot prvo mesto za de\xc5\xbeelnim glavnim mestom Gradcem na za\xc4\x8detku leta 1866 z de\xc5\xbeelnim zakonom svoj ob\xc4\x8dinski statut in ob\xc4\x8dinski volilni red. S tem je postal mariborski mestni urad (magistrat) upravno oblastvo prve stopnje._NEWLINE_V \xc4\x8dasu njegovega mariborskega \xc5\xbeupanovanja so izvedli nakup zemlji\xc5\xa1\xc4\x8d za raz\xc5\xa1iritev mesta, odprli tri nove ulice in Sofijin trg, uredili kanalizacijo, tlakovali ceste, v nekatere stranske ulice napeljali petrolejsko razsvetljavo, v magdalenskem predmestju zgradili ob\xc4\x8dinski vodnjak, v koro\xc5\xa1kem predmestju pa omogo\xc4\x8dili uporabo dveh obstoje\xc4\x8dih. V \xc5\xa1olstvu so uvedli pouk telesne vzgoje, izbolj\xc5\xa1ali gmotni polo\xc5\xbeaj mestnih u\xc4\x8diteljev in ustanovili 4-razredno dekli\xc5\xa1ko \xc5\xa1olo (od leta 1867 5. razred). 1. januarja 1865 so odprli kasino, shajali\xc5\xa1\xc4\x8de bogatih me\xc5\xa1\xc4\x8danov. Po zakonu so morali prevzeti skrb za revne, zato so pove\xc4\x8dali sredstva mestne hiralnice (\xc5\xa1pitala) in ob\xc4\x8dinskega in\xc5\xa1tituta za revne. _NEWLINE_Tappeinerjevo pivovarno v Gra\xc5\xa1kem predmestju je leta 1861 kupil Toma\xc5\xbe G\xc3\xb6tz z W\xc3\xbcrttemberga in jo za\xc4\x8del takoj pove\xc4\x8devati, tako da so jo \xc5\xa1teli \xc5\xbee za industrijsko podjetje. Leta 1863 je Maribor z delavnicami Ju\xc5\xbene \xc5\xbeeleznice na Studencih dobil moderno veliko industrijo. Dru\xc5\xbeba se je odlo\xc4\x8dila za lokacijo, ker je Maribor pribli\xc5\xbeno enako oddaljen od kon\xc4\x8dnih postaj prog, ki so se v njem stikale: Dunaja in Trsta, Beljaka in Pe\xc5\xa1te. Z umnim gospodarjenjem je Tappeiner povi\xc5\xa1al prihodke mesta, ki so pokrili preselitev \xc5\xa1kofijskega sede\xc5\xbea iz \xc5\xa0t. Andra\xc5\xbea v Maribor leta 1859 ter zgraditev kadetnice leta 1852. Izbolj\xc5\xa1al je stanje v bolnici, pove\xc4\x8dal Magdalensko pokopali\xc5\xa1\xc4\x8de ter 2. januarja 1862 odprl Marburger Sparkasse (Mestno hranilnico). Odprt je bil kazino. Z nakupom starega meljskega mlina so uredili problem nastanitev voja\xc5\xa1kih \xc4\x8det na prehodu skozi Maribor._NEWLINE_Iz ob\xc4\x8dinskega sveta je v tem \xc4\x8dasu protestno izstopil edini politi\xc4\x8dni Slovenec, Ferdinand Dominku\xc5\xa1. Do konca avstrijske dobe leta 1918 v mariborskem ob\xc4\x8dinskem svetu ni bilo ve\xc4\x8d nobenega slovenskega politika.'